
A rendőri szaknyelv: rendőrségi videótartalmak elemzése a police.hu instagram-profilja alapján

Kulcsszavak: police, szaknyelv, rendőrségi kommunikáció, közösségi média
A dolgozat célja a rendőri szaknyelv új perspektívából történő feltárása, amit a rendőrségi videótartalmak kommunikációs stratégiája révén kíván elérni. A kutatás ennek fényében három fő kérdést vizsgál: milyen elemek alkotják a rendőrségi videótartalmak kommunikációs stratégiáját, mennyire felel meg ez a stratégia a rendőrség szervezeti céljainak a közösségi médiában, és milyen változtatások tehetik hatékonyabbá a rendőrségi videótartalmak kommunikációs stratégiáját. Az elméleti háttér bemutatása után a dolgozat a police_hu videótartalmainak elemzésére tér át, két fő szempont alapján: a rendőrségi videók szemantikai és kommunikációs jellemzői, valamint a rendőrségi humor megjelenése a police_hu videókban. Ezen alpontok vizsgálatának alapjául egy közel két hónapos mintavételi időszak szolgál (2024.08.27-2024.10.23), amely során a rendőrség internetes kommunikációjának (rendőri digilektus) monitorozása zajlott az Instagram közösségimédia-platformon, különös tekintettel azokra a rendőrségi bejegyzésekre, amelyek videótartalmat is tartalmaztak. A kutatás (többek között) megállapította, hogy a rendőrségi kommunikáció színes és sokrétű, a videótartalmak kommunikációs stratégiája pedig megfelel a rendőrség közösségi média tekintetében megfogalmazott céljainak. Ezek közül a törekvések közül a legfontosabbak a következők: a szervezetük népszerűsítése, a közbizalom növelése és a rendőri imázs/presztízs mindinkább pozitív irányba történő elmozdítása. A dolgozat végén javaslatok megfogalmazására is sor kerül a rendőrség közösségi médián folytatott kommunikációs stratégiájának hatékonyabbá tételére.



